**Dunaújvárosi Szakképzési Centrum**

**Lorántffy Zsuzsanna Technikum és Kollégium**

**2400 Dunaújváros, Bocskai 1/a.**

**Tel.:**  **06-70/400 2708 (kollégium porta) 06-70/400 2711 (kollégium tanári)**

# Tudnivalók, tanácsok kollégistáknak

**Kedves Szülők! Kedves Kollégista!**

Szeretettel köszöntjük a 2024/2025-ös tanévben a Lorántffy Kollégiumban!

Szeretnénk felhívni a figyelmüket arra, hogy *a kollégiumi felvétel egy tanévre szól*, így e tanév végén majd ismét kérniük kell a következő tanévre történő felvételt.

Engedjék meg, hogy a következőkben a legfontosabb tudnivalókra felhívjuk szíves figyelmüket, illetve néhány tanácsot adjunk a kollégiumi élethez.

A tanulóknak célszerű egyéni felszerelésként az alábbiakat magukkal hozniuk a kollégiumba: mindennapos iskolai öltözék (hűvösebb, melegebb napokra egyaránt gondolva), iskolai ünneplő öltözet, szabadidőruha, dzseki vagy pulóver, megfelelő cipők, 2 pár papucs (zuhanyzáshoz és kollégiumban tartózkodáshoz), tisztálkodási eszközök (szappan, tusfürdő, fogkefe, fogkrém), 2-3 törülköző, WC papír, vállfa, ételmelegítésre alkalmas mikrózható edény, étkezőtálca, konyharuha, pohár, tányér, evőeszközök, szalvéta, műanyag doboz az élelmiszerek tárolására (lehetőleg mikrózható), eldobható szemeteszsák (szemetesvödörbe való), mosogatószer, mosogatószivacs, **2 lakat pótkulcsokkal**, alapvető fájdalomcsillapító, görcsoldó, lázcsillapító gyógyszerek, az esetlegesen szükséges egyéni gyógyszerek, néhány kötszer, ragtapasz (az intézmény nem adhat gyógyszereket!), **ágynemű (paplan, párna),** **ágyneműhuzat (párna, takaró), lepedő**, esetleg ágytakaró.

Beköltözéskor használt nagyobb méretű bőröndöt célszerű hazavinni és a heti hazautazáshoz kisebb méretű utazótáskát, bőröndöt használni (helyhiány miatt nem megoldott a nagy méretű táska tárolása).

Elektromos eszközöket, pl. hajszárítót, hajvasalót, olvasólámpát csak abban az esetben hozhatnak be a tanulók, ha az igazolhatóan megfelel az érintésvédelmi, munkavédelmi szabályoknak. Csoportvezető nevelőtanárral előre egyeztetni kell, hogy milyen eszközt szeretne a tanuló behozni a kollégiumba. Lakószobába bevitel előtt be kell mutatni az elektromos eszközt.

A hűtést igénylő élelmiszerek tárolásra a legtöbb szobában van hűtőszekrény, illetve a teakonyháknál és az étkezőknél elhelyezett hűtőszekrények állnak rendelkezésre.

Szükséges ezen kívül egy ***Szülői nyilatkozat*** arról, hogy fertőző betegségben nem szenved a tanuló, továbbá igazolni kell a megfelelő dokumentumokkal, ha gyermekük ***tartósan beteg***, ***rendszeres gyermekvédelmi támogatás***ban részesül, ***hátrányos helyzetű*** vagy egyéb okok miatt ***sajátos nevelésű igényű***. **Beköltözéskor ezek másolatát kérjük leadni**!

A kollégium központilag vállalja a tanulóknál lévő nagyobb pénzösszeg átmeneti őrzését, de az ékszerek, nagyobb értékű tárgyak védelmét nem tudjuk megoldani, az esetleges eltűnésért felelősséget nem vállalunk!

A tanulóknak munkaruha mosását, illetve rászoruló tanulóknak mosási lehetőséget biztosítunk: szintenként mosó - és szárítógép áll a diákok rendelkezésére (mosószerről és öblítőről a diákoknak maguknak kell gondoskodni).

**Beköltözés a kollégiumba**

**2024. szeptember 01-én** (**vasárnap) 16 órakor SZÜLŐI ÉRTEKEZLETET** tart Marczona Tamás igazgató úr, melyre várjuk a Tisztelt Szülőket. **A szülői értekezlet előtt 14 órától és a szülői értekezlet után 19 óráig foglalhatják el a tanulók a szobáikat**.

**Első tanítási nap: 2024. szeptember 02. hétfő.**

A kollégiumunkban az étkezést, mint szolgáltatást igénybe lehet venni. A jelenleg érvényes étkezési térítési díjról jelenleg nincs információnk. Három vagy több gyermekesek, rendszeres gyermekvédelmi támogatásban részesülők, valamint a tartósan fogyatékkal élők 50%-ot fizetnek.

Információk az étkezésről (árak, megrendelés, étlap) és a befizetésről (módok, átutalásos fizetési lehetőség) a Dunaújvárosi Gazdasági Ellátó Szervezettől (GESZ) érdeklődhetnek.

Elérhetőségei: 2400 Dunaújváros, Dózsa György út 35/A, 06-25/403877, <https://dunaujvarosigesz.hu/>.

A kollégiumi étkezést a szülők személyesen intézhetik 2024. augusztus 21-én, augusztus 26-án 7:00-12:00 és 12:30-16:00 között a GESZ irodában, az ettől eltérő igényeket a GESZ képviselőjével egyeztessék!

## Fontos tudnivaló

* A tanuló köteles a kollégium berendezési tárgyait megkímélni, megóvni, szobáját takarítani, közvetlen környezetét tisztán tartani! A rongálást és egyéb károkozást a tanulónak, illetve szüleinek – a jogszabályi előírásoknak megfelelően – meg kell téríteniük.
* A súlyos fegyelemsértés tanév közben is a kollégiumi tagság megszűnését jelentheti!
* A tanulók jogait és kötelességeit, a viselkedési elvárásokat a kollégium HÁZIREND-je szabályozza, melynek megismerése és elfogadása mindenkire nézve kötelező!

A kollégiummal kapcsolatban információ kérhető az alábbi elérhetőségen:

Telefon: Fülöp Andrea Rita 06-70/400 2709

Sikeres tanévet kívánunk!

Dunaújváros, 2024. június 25.

Marczona Tamás

igazgató